**Frokostmøte med fokus på svindel**

**Svindel har en bekymringsverdig utvikling, sa kunderådgiver Christian Øiseth Johansen fra Aurskog Sparebank på SNF sitt frokostmøte torsdag 22. august.**

Christian Ø Johansen er leder av bankens arbeid for å motvirke svindel. Han fortalte at saksmengden øker og banken har svindelsaker hver dag. Vi ser flest tilfeller på privatmarkedet, men en økende trend i bedriftsmarkedet hvor potensialet er stort.

I perioden 2013 – 2022 har antall anmeldelser økt med 60 %. Til og med 2022 er totalt svindelbeløp 614 millioner kroner (1 milliard i 2023). I tillegg kommer alle mørketallene for mange som svindles, anmelder det ikke. Christian Ø Johansen presiserte at alle som blir forsøkt svindlet, eller blir svindlet, må anmelde dette. Det er viktig å kontakte banken så snart som mulig når man opplever svindelforsøk eller blir svindlet. Ved å vente for lenge med å kontakte banken vil det bli vanskeligere å stoppe svindlet beløp, selv om bankene har et utstrakt samarbeid med hverandre og med politiet.

**Mange metoder**

Svindlerne bruker mange metoder. Telefonsvindel er det største problemet, men flest enkelt saker ser vi på det som heter «phising» der kunden mottar sms eller e-post med hensikt til å gi fra seg betalingsinformasjon. Både unge og eldre blir svindlet. Han advarte sterkt mot å tro på ukjente som ringer (telefonsvindel) eller som man mottar eposter fra. Avsenderens epostadresse bør alltid sjekkes ved å føre musepekeren over adressen og se om denne er logisk.

Han advarte også sterkt på å klikke på vedlagte lenker i en sms eller epost. Banken, politiet eller skatteetaten vil ALDRI ringe deg og be om kode fra kodebrikke, passord eller annen sensitiv informasjon.

Mange opplever å bli svindlet også på SnapChat, sms og Messenger. Falske investeringsselskaper lurer også mange. Ofte er de tilfellene knyttet til kryptovaluta. Blir man fristet av såkalte «lettjente penger», er det grunn til å regne med at dette er svindel. For «lettjente penger» finnes ikke.

**Ulovlig å oppgi BankID**

Christian Ø Johansen minnet også om at det faktisk er ulovlig å la andre benytte seg av din bankID. Dette gjelder også innen familien. Banken ser at det også forekommer svindel i nære relasjoner.

Han viste også til at det er åpenbart at eldre ofte kan ha problemer med å bruke BankID, for det finnes hele tiden personer som ikke er digitale. Dette problemet kan man unngå ved å opprette disposisjonsfullmakt eller «på-vegne-av»-fullmakter.

**Noen forholdsregler**

Ved epost eller sms:

1. Sjekk avsenders adresse. Stemmer den med det firmaet som eposten «kommer» fra?
2. Ved tvil, finn firmaet på nettet og ring dem for å sjekke
3. Trykk ALDRI på lenger du mottar. Gå heller inn via hjemmesidene eller ta kontakt via telefon
4. Ring banken for bistand eller gå innom

Ved telefon:

1. Ikke svar på ukjente nummer. Spesielt ikke hvis de kommer fra et annet land. Men NB: Norske nummer med +47 foran nummeret, kan også være hacket.
2. Hvis noen som er kjent, ber om penger for å komme ut av en situasjon, si du skal komme tilbake om saken. Ring selv til den som tilsynelatende har ringt, og spør om vedkommende har ringt deg.

Foredragsholderen anbefaler også alle som ønsker mer informasjon, å gå innom bankens hjemmeside under meny og unngå svindel.

Bankene har også laget bankvettregler. Et godt råd er å lære dem.

**Bankvettreglene**

Lær deg Bankvettreglene og bli bedre rustet mot svindel. Del aldri opplysninger om din BankID – selv ikke til politi, myndigheter eller til oss i banken.

1. Hvis du blir kontaktet og bedt om å oppgi din BankID er det svindel! Legg på og kontakt oss med en gang.
2. Legg på i tide hvis du er usikker på hvem du snakker med og meld fra til oss hvis du får en mistenkelig telefon.
3. Det er ingen skam å snu – kontakt oss for å sjekke at det virkelig er oss du har snakket med.
4. Mange er usikre rundt dette med svindel. Spør oss om råd – vi er her for å hjelpe!
5. Vær forberedt på at du kan bli kontaktet av svindlere, slik at du kan ta trygge valg hvis det skjer.
6. Ring oss med én gang hvis uhellet er ute!